REGOLAMENT TAL-KUNSILL (KE) Nru 1167/2008
ta' l-24 ta’ Ottubru 2008
li jemenda u jaġġorna r-Regolament (KE) Nru 1334/2000 li jistabbilixxi reġim Komunitarju għall-kontroll ta' esportazzjonijiet ta' oġġetti u teknoloġiji b'użu doppju
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 tiegħu,
Wara li kkunsidra l-proposta mill-Kummissjoni,
Billi:
(1)
Ir-Regolament tal-Kunsill (KE) Nru 1334/2000 (1) jeħtieġ li oġġetti b'użu doppju (inklużi software u teknoloġija) jkunu soġġetti għal kontroll effettiv meta jiġu esportati mill-Komunità.
(2)
Sabiex l-Istati Membri u l-Komunità jkunu jistgħu jikkonformaw ma' l-obbligi internazzjonali tagħhom, l-Anness I tar-Regolament (KE) Nru 1334/2000 jistabbilixxi lista komuni ta' oġġetti u teknoloġija b'użu doppju msemmija fl-Artikolu 3 ta' dan ir-Regolament, li jimplimenta kontrolli ta' l-użu doppju li huma maqbula internazzjonalment, inklużi l-Arranġament Wassenaar ir-Reġim għall-Kontroll tat-Teknoloġija dwar il-Missili (l-MTCR), il-Grupp tal-Fornituri Nukleari (l-NSG), il-Grupp Awstralja u l-Armi Kimiċi konvenzjonali (is-CWC).
(3)
L-Artikolu 11 tar-Regolament (KE) Nru 1334/2000 jipprovdi li l-Anness I u l-Anness IV għandhom ikunu aġġornati b'konformità ma’ l-obbligi u l-impenji relevanti, u kull modifika tagħhom, li kull Stat Membru aċċetta bħala membru tar-reġimi internazzjonali ta' kontra l-proliferazzjoni u arranġamenti tal-kontrolli ta' l-esportazzjonijiet, jew bir-ratifika tat-trattati internazzjonali relevanti.
(4)
L-Anness I u l-Anness IV tar-Regolament (KE) Nru 1334/2000 għandu jiġi emendat sabiex jiġu kunsidrati l-bidliet adottati bl-Arranġament Wassenaar, il-Grupp Awstralja, u l-MTCR sussegwentement għall-emendi magħmula lil dawk l-Annessi mir-Regolament (KE) Nru 1183/2007 (2).
(5)
Sabiex jiġu faċilitati r-referenzi għall-awtoritijiet u operaturi ta' kontroll fuq l-esportazzjonijiet, huwa neċessarju li tiġi pubblikata verżjoni aġġornata u konsolidata ta' l-Annessi tar-Regolament (KE) Nru 1334/2000.
(6)
Ir-Regolament (KE) Nru 1334/2000 għandu għaldaqstant jiġi emendat skond il-każ,
ADOTTA DAN IR-REGOLAMENT:
Artikolu 1
L-Annessi mar-Regolament (KE) Nru 1334/2000 huma b'dan sostitwiti bit-test fl-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fit-tletin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u jkun applikabbli direttament fl-Istati Membri kollha.
Magħmul fi Brussell, 24 ta’ Ottubru 2008.